**Izhodišča za razpravo: Komisija RS za droge, 17.6.2024**

* **Priprava načrta pripravljenosti in odzivanja v primeru javnozdravstvene grožnje zaradi sintetičnih opioidov ali drugih psihoaktivnih substanc:** namen dokumenta je prispevati k bolj učinkovitemu obvladovanju negativnih posledic za javno zdravje prebivalstva, do katerih lahko pride zaradi sprememb pri ponudbi oz. uporabi prepovedanih drog na črnem trgu, s poudarkom na sintetičnih opioidih. Bistvena je opredelitev oz. formalizacija komunikacije in koordinacije med deležniki in dejavnosti pripravljenosti in odzivanja. Prva verzija bi lahko bila na voljo do konca oktobra 2024.
* **V sklopu pripravljenosti** so pomembne različne dejavnosti, ne le tiste, ki se tičejo posameznih deležnikov, temveč aktivnosti v državi na splošno; predvsem aktualne so varne sobe, nalokson za domov in testiranje psihoaktivnih substanc.
* **V sklopu odzivanja** so posebej pomembne dejavnosti obveščanja ogroženih populacij (in po potrebi širše) o zaznanih grožnjah, potrebno bi bilo opredeliti kdaj, kako, koga obveščati.
* **Varne sobe:** za uspešnost varnih sob je med drugim potreben dober načrt komunikacije z različnimi deležniki. Izziv predstavlja neodobravanje določenih občin, postavlja se vprašanje, kako program razširiti v tako okolje. Ena izmed možnosti so mobilne varne sobe.
* **Nalokson za domov**: kljub temu, da se lahko nalokson predpisuje na recept že nekaj časa, ga je pri ogroženih populacijah še vedno premalo. V okviru trenutne zakonodaje je pridobivanje in razdeljevanje naloksona za večino deležnikov (predvsem NVO), težko ali nemogoče, predpisovanje s strani zdravnikov pa omejeno, med drugim zaradi zadržkov do predpisovanja.
* **Testiranje psihoaktivnih substanc**: potrebno je razmisliti o t.i. on-site testiranju, s hitro povratno informacijo uporabniku, ki bi ga lahko izvajali tudi laiki. Primer tega so fentanilski lističi, ki pa imajo svoje pomanjkljivosti. V okviru trenutnega testiranja je težava ta, da so izvidi ponavadi ob petkih popoldne. NLZOH ponuja možnost, da se lahko v določenih primerih vzorci obravnavajo prednostno. Aktivnost testiranja je potrebno podkrepiti kadrovsko in finančno.
* **Drugi ukrepi**: potrebno je stalno spremljanje in prenos dobrih praks iz tujine.